L´home, cuando emigra a la ciudá vuélvese escaedizu. Les vieyes idees étniques, los arquetipos de los que Carl Gustav Jung nos falara, son otra vuelta somorguiaos en profundos pínfanos del alma humana. Eso ta pasando col alma del europeo, y como parte d´ella, la del asturianu. Son munches les capes de barniz que-y punxeron encima: la romana, la cristiana, la estatal. Na ciudá píerdense, fráñense los raigones que lu unen a la Tierra. Pero la Tierra, ensin concretar, al igual que socede con otres categoríes fundamentales- el Pueblu, la Nación, la Cultura-nunca nun esiste como astracción. La Tierra a la que pertenezo, de la que vengo y a la que me debo, esa Tierra ye un paisax y un territoriu llingüística y étnicamente cargáu de significaos, de valoraciones. Dende esa Tierra concreta, un home (de humus) bilta socialmente como un frutu que yá contién los sos propios arquetipos, que vienen de lo coleutivo.